หวั่นนักลงทุนไม่เข้าใจการเมืองทำเชื่อมั่นทรุด
นักวิเคราะห์ ประเมิน นักลงทุนอาจปรับตัวไม่ทันกับสถานการณ์การเมืองไทย อาจกระทบความเชื่อมั่น
24 พ.ย. 2555

นักวิเคราะห์ ประเมิน นักลงทุนอาจปรับตัวไม่ทันกับสถานการณ์การเมืองไทย อาจกระทบความเชื่อมั่น
นายศุภวุฒิ สายเชื้อ กรรมการผู้จัดการ สายงานวิจัย บริษัทหลักทรัพย์ภัทร กล่าวว่า นักลงทุนต่างชาติไม่เข้าใจปัญหาการเมืองของไทย เพราะสัปดาห์ก่อนหน้า ภาพลักษณ์ประเทศไทยยังดี จากการเดินทางเยือนของผู้นำสหรัฐอเมริกาและจีน แต่ปลายสัปดาห์นี้ กลับมีการชุมนุมและเริ่มมีสัญญาณของความรุนแรงจากการใช้แก๊สน้ำตาเข้าควบคุมฝูงชน ทำให้นักลงทุนปรับตัวไม่ทัน และไม่แน่ใจว่า สถานการณ์จะเป็นอย่างไร
อย่างไรก็ตาม หากมองปัญหาการเมืองในช่วง 2-3 ปีที่ผ่านมา จะเห็นว่าการเปลี่ยนแปลงรัฐบาล ไม่ได้มาจากปัจจัยการชุมนุมอย่างเดียว แต่มีเงื่อนไขจากคำตัดสินของศาลรัฐธรรมนูญในคดียุบพรรค และการที่ทหารเข้ามาเกี่ยวข้อง แต่การชุมนุมครั้งนี้ ยังไม่มีเงื่อนไขอื่นๆ เข้ามาประกอบเหมือนที่ผ่านมา จึงหวังว่าจะไม่เกิดเหตุการณ์ที่นำไปสู่การเปลี่ยนแปลงรัฐบาล แต่หากต่างฝ่ายต่างไม่ยอมกันจะทำให้สถานการณ์รุนแรงมากขึ้น ซึ่งต้องเฝ้าระวังสถานการณ์อย่างใกล้ชิด